
RAPORT

asupra Propunerii legislative privind intabularea patrimoniului aparținând unităților administrativ – teritoriale, autorităților și instituțiilor publice

În conformitate  cu prevederile art. 95  din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere,  în fond,  cu   Propunerea  legislativă  privind intabularea patrimoniului   aparținând unităților   administrativ – teritoriale, autorităților și instituțiilor publice, trimisă cu adresa nr. Pl-x 260 din 16 martie 2015 şi  înregistrată cu nr. 4c-11/420  din 17 martie 2015.
Potrivit prevederilor art. 75 din Constituţia României, republicată şi ale art. 92 alin. (9) pct. 1 din Regulamentul Camerei Deputaţilor, republicat, Camera  Deputaţilor este Cameră decizională.

Senatul, în calitate de primă Cameră sesizată, a respins propunerea legislativă  în şedinţa din 11 martie 2015. 

Comisia pentru administrație publică și amenajarea teritoriului a avizat negativ inițiativa legislativă, prin avizul nr. 4c-6/124 din 12 mai 2015.

Consiliul Legislativ, prin avizul nr. 1156 din 13 octombrie 2014, a avizat favorabil propunerea legislativă, cu observații și propuneri.

Guvernul României a transmis un punct de vedere cu nr.2660/DRP din 9 aprilie 2015 prin care nu susţine adoptarea propunerii legislative.

Propunerea legislativă are ca obiect de reglementare stabilirea unor măsuri privind intabularea patrimoniului aparținând unităților administrativ – teritoriale, autorităților și instituțiilor publice, intervențiile legislative fiind argumentate în Expunerea de motive prin faptul că intabularea  acestui patrimoniu ar trebui să se facă prin folosirea, în principal, de alocări de la bugetul de stat, precum și a unor fonduri  europene  nerambursabile  în  perioada 2014 – 2020.
 În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat iniţiativa legislativă, expunerea de motive, punctul de vedere al Guvernului României şi  avizul Consiliului Legislativ în şedinţa din 26 mai 2015. 
La dezbateri au fost prezenţi  22 deputaţi, din totalul de 26 de membri ai Comisiei juridice, de disciplină şi imunităţi.

Cu ocazia dezbaterilor s-a constatat că măsurile propuse prin inițiativa legislativă afectează realizarea Programului național de cadastru și carte funciară. Scutirile de la plata tarifului propuse de inițiator nu pot fi acceptate având în vedere obligațiile impuse de lege Agenției Naționale de Cadastru și Publicitate Imobiliară pentru realizarea Programului, (finanțat numai din venituri proprii), constituite în principal din tarifele aferente serviciilor furnizate de  Agenția Naționale de Cadastru și Publicitate Imobiliară și instituțiile subordonate.
În urma  dezbaterilor,  membrii Comisiei  juridice,  de disciplină  şi  imunităţi  au  hotărât, cu majoritate de voturi (o abținere), să supună plenului Camerei Deputaţilor respingerea Propunerii  legislative  privind  intabularea  patrimoniului  aparținând  unităților administrativ – teritoriale, autorităților și instituțiilor publice.
În raport cu obiectul şi conţinutul reglementării, propunerea legislativă face parte din categoria legilor ordinare.

